b'\n_START_ARTICLE_\nIron & Wine\n_START_SECTION_\nAnkstyvoji biografija\n_START_PARAGRAPH_\nBeam u\xc5\xbeaugo \xc4\x8capine, Piet\xc5\xb3 Karolinoje. Jo t\xc4\x97vas dirbo \xc5\xbeem\xc4\x97tvarkoje, o mama buvo mokytoja. B\xc5\xabdamas vaikas su \xc5\xa1eima da\xc5\xbenai vykdavo \xc4\xaf kaim\xc4\x85, kur jo senelis tur\xc4\x97jo ferm\xc4\x85. Lank\xc4\x97 \xc5\xa1ias mokyklas\xc2\xa0\xe2\x80\x93 Seven Oaks Elementary School, Chapin Middle School ir Chapin High School. Beam \xc4\xafgijo men\xc5\xb3 bakalauro laipsn\xc4\xaf Vird\xc5\xbeinijos valstybiniame universitete (Virginia Commonwealth University) Ri\xc4\x8dmonde, Vird\xc5\xbeinijoje. Tap\xc4\x97, o paskui mok\xc4\x97si ir baig\xc4\x97 Floridos universiteto kino mokykl\xc4\x85 (Florida State University College of Motion Picture Arts) ir ten \xc4\xafgijo vaizduojamojo meno magistro laipsn\xc4\xaf (MFA). D\xc4\x97st\xc4\x97 kinematografij\xc4\x85 Majamio universitete (University of Miami) ir Tarptautiniame Majamio men\xc5\xb3 ir dizaino universitete (Miami International University of Art & Design). Tuo metu jis jau daugiau nei septynerius metus ra\xc5\xa1\xc4\x97 dainas. Kart\xc4\x85 draugas jam paskolino magnetofon\xc4\x85, ir S. Beam prad\xc4\x97jo daryti \xc4\xafra\xc5\xa1us, kuri\xc5\xb3 vien\xc4\x85 dav\xc4\x97 savo draugui Maiklui Bridvelui (Michael Bridwell), grup\xc4\x97s \xe2\x80\x9eBand of Horses\xe2\x80\x9c vokalisto Beno Bridvelo (Ben Bridwell) broliui. Maiklas \xc4\xafra\xc5\xa1\xc4\x85 atidav\xc4\x97 meno \xc5\xbeurnalo Yeti redaktoriui Maikui McGonigal (Mike McGonigal), kuris dain\xc4\x85 \xe2\x80\x9eDead Man\xe2\x80\x98s Will\xe2\x80\x9c (v\xc4\x97liau i\xc5\xa1leist\xc4\x85 albume In the Reins) pasirinko \xc4\xaftraukti \xc4\xaf \xc5\xbeurnalo i\xc5\xa1leist\xc4\x85 kompaktin\xc4\x99 plok\xc5\xa1tel\xc4\x99. V\xc4\x97liau S. Beam susidom\xc4\x97jo vienas i\xc5\xa1 \xc4\xafra\xc5\xa1\xc5\xb3 kompanijos Sub Pop Records savinink\xc5\xb3 D\xc5\xbeonatanas Ponemanas (Jonathan Poneman).\n_START_SECTION_\nMuzikin\xc4\x97 karjera\n_START_PARAGRAPH_\nSavo pirm\xc4\x85j\xc4\xaf album\xc4\x85 The Creek Drank the Cradle Beam i\xc5\xa1leido 2002\xc2\xa0m. su \xc4\xafra\xc5\xa1\xc5\xb3 kompanija Sub Pop Records. Visas albumo dainas para\xc5\xa1\xc4\x97, atliko ir \xc4\xafra\xc5\xa1\xc4\x97 savo studijoje namie. Beam \xc5\xa1iose \xc4\xafra\xc5\xa1uose groja akustin\xc4\x97mis gitaromis, band\xc5\xbea, slide gitara. D\xc4\x97l muzikos stiliaus S. Beam buvo prad\xc4\x97tas lyginti su tokiais atlik\xc4\x97jais kaip Nikas Dreikas, Saimonas ir Garfunkelis, Eliotas Smitas, Neilas Young ir D\xc5\xbeonas Fahey._NEWLINE_Tais pa\xc4\x8diais metais Beam \xc4\xafra\xc5\xa1\xc4\x97 perdainuot\xc4\x85 grup\xc4\x97s \xe2\x80\x9eThe Postal Service\xe2\x80\x9c dain\xc4\x85 \xe2\x80\x9eSuch Great Heights\xe2\x80\x9c. Tada originali \xc5\xa1ios grup\xc4\x97s dainos versija dar nebuvo oficialiai i\xc5\xa1leista. S. Beam versija buvo \xc4\xaftraukta \xc4\xaf \xe2\x80\x9eThe Postal Service\xe2\x80\x9c i\xc5\xa1leistos kompaktin\xc4\x97s plok\xc5\xa1tel\xc4\x97s B pus\xc4\x99 (v\xc4\x97liau daina pasirod\xc4\x97 ir Beam albume Around the Well 2009-aisiais)._NEWLINE_2003\xc2\xa0m. S. Beam i\xc5\xa1leido album\xc4\x85 The Sea & The Rhythm. Tai buvo EP albumas, kur\xc4\xaf, kaip ir pirm\xc4\x85j\xc4\xaf, sudar\xc4\x97 \xc4\xafra\xc5\xa1ai, daryti namie. Muzika savo stiliumi buvo pana\xc5\xa1i \xc4\xaf Beam debiutin\xc4\xaf album\xc4\x85._NEWLINE_Antrasis Beam pilnas albumas Our Endless Numbered Days i\xc5\xa1leistas 2004\xc2\xa0m. Jis buvo \xc4\xafra\xc5\xa1ytas profesionalioje studijoje \xc4\x8cikagoje, su prodiuseriu Brajanu Deku (Brian Deck). Svarbiausias albumo aspektas ir toliau i\xc5\xa1liko akustin\xc4\x97 muzika, ta\xc4\x8diau prie S. Beam prisid\xc4\x97jus naujiems grup\xc4\x97s nariams, garsas \xc5\xa1iek tiek pakito. Tais pa\xc4\x8diais metas Beam filmui Gera kompanija (In Good Company) \xc4\xafra\xc5\xa1\xc4\x97 dain\xc4\x85 \xe2\x80\x9eThe Trapeze Swinger\xe2\x80\x9c, taip pat jo \xe2\x80\x9eSuch Great Heights\xe2\x80\x9c versija buvo panaudota M&M\xe2\x80\x98s saldaini\xc5\xb3 reklamoje ir filmo Garden State garso takelyje. V\xc4\x97liau, jau 2006-aisiais, S. Beam \xe2\x80\x9eSuch Great Heights\xe2\x80\x9c skamb\xc4\x97jo Ask.com reklamoje, taip pat buvo i\xc5\xa1leista single kartu su kitomis jo dainomis \xe2\x80\x9eThe Trapeze Swinger\xe2\x80\x9c ir \xe2\x80\x9eNaked as We Came\xe2\x80\x9c._NEWLINE_Vasario m\xc4\x97nes\xc4\xaf 2005\xc2\xa0m. jis i\xc5\xa1leido EP album\xc4\x85 pavadinimu Woman King. \xc4\x8cia gars\xc5\xb3 palet\xc4\x99 prapl\xc4\x97t\xc4\x97 elektrin\xc4\x97s gitaros. Dainose buvo pie\xc5\xa1iamas dvasinis moters paveikslas bei juntamos subtilios nuorodos \xc4\xaf Biblij\xc4\x85._NEWLINE_Tais pa\xc4\x8diais metais, rugs\xc4\x97j\xc4\xaf, S. Beam i\xc5\xa1leido dar vien\xc4\x85 EP In the Reins, \xc5\xa1\xc4\xaf kart\xc4\x85 kartu su muzikos grupe i\xc5\xa1 Arizonos \xe2\x80\x9eCalexico\xe2\x80\x9c. Kaip ir \xe2\x80\x9eDead man\xe2\x80\x98s will\xe2\x80\x9c, visas dainas S. Beam buvo para\xc5\xa1\xc4\x99s seniai, o \xe2\x80\x9eCalexico\xe2\x80\x9c \xc4\xaf jas \xc4\xafne\xc5\xa1\xc4\x97 pietvakari\xc5\xb3 roko, tradicin\xc4\x97s meksikieti\xc5\xa1kos muzikos ir d\xc5\xbeiazo skambesio. Kai kuriose i\xc5\xa1 j\xc5\xb3, ypa\xc4\x8d pastebimai \xe2\x80\x9eBurn That Broken Bed\xe2\x80\x9c, skamba pu\xc4\x8diamieji instrumentai\xc2\xa0\xe2\x80\x93 pirm\xc4\x85 kart\xc4\x85 S. Beam muzikoje._NEWLINE_Tre\xc4\x8diasis pilnas Beam albumas pavadinimu The Shepherd\xe2\x80\x98s Dog i\xc5\xa1leistas 2007\xc2\xa0m. rugs\xc4\x97jo 25 d. \xc5\xa0is albumas \xc5\xbeurnalo Paste balsavime buvo i\xc5\xa1rinktas tarp geriausi\xc5\xb3 de\xc5\xa1imties album\xc5\xb3 2007-aisiais. Prie jo taip pat prisid\xc4\x97jo \xe2\x80\x9eCalexico" nariai D\xc5\xbeojus Bernsas (Joey Burns) ir Polas Niehaus (Paul Niehaus) bei d\xc5\xbeiazo muzikantai Metas Luksas (Matt Lux) ir Robas Burgeris (Rob Burger). \xc5\xbdurnalo The Independent papra\xc5\xa1ytas apib\xc5\xabdinti album\xc4\x85, Beam pasak\xc4\x97, kad \xe2\x80\x9eplok\xc5\xa1tel\xc4\x97 nesusijusi su politine propaganda, bet neabejotinai yra \xc4\xafkv\xc4\x97pta tos politin\xc4\x97s sumai\xc5\xa1ties, nes a\xc5\xa1 tikrai buvau priblok\xc5\xa1tas, kai Bu\xc5\xa1as buvo perrinktas\xe2\x80\x9c._NEWLINE_Beam did\xc5\xbei\xc4\x85j\xc4\x85 dal\xc4\xaf muzikos i\xc5\xa1leido iTunes, \xc4\xafskaitant kelis ypatingus EP. Iron & Wine iTunes Exclusive EP pristato iki tol nei\xc5\xa1leistus \xc4\xafra\xc5\xa1us, tarp j\xc5\xb3\xc2\xa0\xe2\x80\x93 perdainuota grup\xc4\x97s \xe2\x80\x9eStereolab\xe2\x80\x9c daina \xe2\x80\x9ePeng! 33\xe2\x80\x9c ir dvi kitos dainos, kurios anks\xc4\x8diau pasirod\xc4\x97 tik vinilin\xc4\x97je plok\xc5\xa1tel\xc4\x97je. Kitame EP Live Session (iTunes Exclusive) S. Beam atlieka savo dainas su seserimi Sara Beam (Sarah Beam), taip pat perdainuoja \xe2\x80\x9eNew Order\xe2\x80\x9c dain\xc4\x85 \xe2\x80\x9eLove Vigilantes\xe2\x80\x9c. Apskritai, Sara Beam daugelyje S. Beam studijos \xc4\xafra\xc5\xa1\xc5\xb3 buvo pritariamasis vokalas._NEWLINE_Beam muzika skamb\xc4\x97jo televizijos serialuose Grey Anatomija (Grey\xe2\x80\x98s Anatomy), The L World ir Hausas (House). \xe2\x80\x9eFlightless Bird, American Mouth\xe2\x80\x9c \xc4\xaftraukta \xc4\xaf Saul\xc4\x97lyd\xc4\xaf (Twilight). Daina buvo specialiai i\xc5\xa1rinkta b\xc5\xabtent pagrindin\xc4\x97s aktor\xc4\x97s Kristen Stewart. V\xc4\x97liau ji skamb\xc4\x97jo ir v\xc4\x97lesniame Saul\xc4\x97lyd\xc5\xbeio t\xc4\x99sinyje, pirmojoje Br\xc4\x97k\xc5\xa1tan\xc4\x8dios Au\xc5\xa1ros dalyje (Breaking Dawn pt.1)._NEWLINE_Prie\xc5\xa1 tai nei\xc5\xa1leistos ar kit\xc5\xb3 album\xc5\xb3 B pus\xc4\x97se i\xc5\xa1leistos dainos sudar\xc4\x97 nauj\xc4\x85 Beam album\xc4\x85 Around the Well, i\xc5\xa1leist\xc4\x85 2009\xc2\xa0m. Taip pat Beam su daina \xe2\x80\x9eStolen Houses (Die)\xe2\x80\x9c prisid\xc4\x97jo prie \xe2\x80\x9eRed Hot Organization\xe2\x80\x9c i\xc5\xa1leisto albumo Dark Was the Night, skirto paremti sergan\xc4\x8dius \xc5\xbdIV ir AIDS._NEWLINE_2010\xc2\xa0m. lapkri\xc4\x8dio 26 d. Iron and Wine i\xc5\xa1leido specialaus leidimo vinilin\xc4\x99 plok\xc5\xa1tel\xc4\x99 ir singl\xc4\x85 Walking Far From Home nepriklausomoms muzikos parduotuv\xc4\x97ms._NEWLINE_Pra\xc4\x97jus devyneriems metams nuo savo muzikin\xc4\x97s karjeros prad\xc5\xbeios, savo kiek kitok\xc4\xaf, ketvirt\xc4\x85j\xc4\xaf piln\xc4\x85 album\xc4\x85 Kiss Each Other Clean Beam i\xc5\xa1leido 2011\xc2\xa0m. sausio 25 d. \xc5\xa0\xc4\xaf kart\xc4\x85 \xc4\xafra\xc5\xa1\xc5\xb3 kompanija buvo Warner Bros. Records \xc5\xa0iaur\xc4\x97s Amerikoje ir 4AD likusiame pasaulyje. \xc5\xa0iame albume atlik\xc4\x97jas jungia savo sen\xc4\x85j\xc4\xaf stili\xc5\xb3 su pop, d\xc5\xbeiazo, elektronin\xc4\x97s muzikos elementais._NEWLINE_Po dviej\xc5\xb3 met\xc5\xb3, 2013\xc2\xa0m. baland\xc5\xbeio 15-16 d., Iron and Wine i\xc5\xa1leid\xc5\xbeia album\xc4\x85 Ghost on Ghost \xc4\xafra\xc5\xa1\xc5\xb3 kompanijose Nonesuch Records \xc5\xa0iaur\xc4\x97s Amerikoje ir 4AD likusiame pasaulyje. Albume toliau buvo eksperimentuojama su pop ir d\xc5\xbeiazo garsais, taip pat i\xc5\xa1bandomi ir ritmenbliuzo elementai. Prie albumo prisid\xc4\x97jo b\xc5\xabgnininkas Brajanas Bleidas (Brian Blade)._NEWLINE_2014\xc2\xa0m. saus\xc4\xaf \xc4\x8cikagoje Beam ir jo da\xc5\xbenas kolega prodiuseris Brajanas Dekas prisid\xc4\x97jo prie a\xc5\xa1tuoni\xc5\xb3 i\xc5\xa1 de\xc5\xa1imties dain\xc5\xb3 i\xc5\xa1 \xc5\xa0edviko Stouko (Chadwick Stokes) albumo The Horse Comanche prodiusavimo. Iron and Wine prisid\xc4\x97jo kaip pritariamasis vokalas. Albumas i\xc5\xa1leistas 2015\xc2\xa0m._NEWLINE_Po met\xc5\xb3, 2015\xc2\xa0m. vasar\xc4\xaf, S. Beam i\xc5\xa1leido album\xc4\x85 Archive Series: Volume No. 1. \xc5\xa0iame albume yra senos, dar niekada nei\xc5\xa1leistos dainos, kurias Beam k\xc5\xabr\xc4\x97 tuo pa\xc4\x8diu metu kaip ir tas, sudariusias The Creek Drank the Cradle. Paskui liepos 17 d. Beam kartu su Benu Bridvelu i\xc5\xa1leid\xc5\xbeia album\xc4\x85 Sing Into My Mouth. Jame jiedu perdainuoja dainas i\xc5\xa1 \xc4\xafvairi\xc5\xb3 atlik\xc4\x97j\xc5\xb3._NEWLINE_Iron and Wine v\xc4\x97l kolaboruojasi ir kartu su Jesca Hoop 2016\xc2\xa0m. baland\xc5\xbeio 15 d. i\xc5\xa1leid\xc5\xbeia duet\xc5\xb3 album\xc4\x85 Love Letter For Fire. Gegu\xc5\xbe\xc4\x99 jie i\xc5\xa1vyksta \xc4\xaf \xc5\xa1io albumo tur\xc4\x85._NEWLINE_2017\xc2\xa0m. rugpj\xc5\xab\xc4\x8dio 25 d. S. Beam i\xc5\xa1leido nauj\xc4\x85j\xc4\xaf asmen\xc4\xaf album\xc4\x85 Beast Epic. Apie album\xc4\x85 jis sak\xc4\x97: \xe2\x80\x9eTai apie gro\xc5\xbe\xc4\xaf ir skausm\xc4\x85, kur\xc4\xaf patiri tur\xc4\x97damas u\xc5\xbeaugti, kai jau esi suaug\xc4\x99s. Man tai patirtis, dosnesn\xc4\x97 savo dovanomis ir tamsesn\xc4\x97 savo tragedijomis.\xe2\x80\x9c\n_START_SECTION_\nAsmeninis gyvenimas\n_START_PARAGRAPH_\nBeam su \xc5\xbemona Kim ir penkiomis dukromis gyvena Dareme, \xc5\xa0iaur\xc4\x97s Karolinoje. Jis u\xc5\xbeaugo konservatyviame Bible belt regione, krik\xc5\xa1\xc4\x8dioni\xc5\xa1koje \xc5\xa1eimoje, ta\xc4\x8diau dabar yra agnostikas: \xe2\x80\x9eMan tai buvo sunkus laikas, ta\xc4\x8diau nepasiilgstu to, b\xc5\xabti klaidinamam. A\xc5\xa1 ne ateistas. Egzistuoja nepaneigiamas nematytas pasaulis, kur\xc4\xaf kai kurie \xc5\xbemon\xc4\x97s vadina Dievu ir mano, kad apie j\xc4\xaf \xc5\xbeino daugiau u\xc5\xbe kitus. A\xc5\xa1 stengiuosi neu\xc5\xbekibti u\xc5\xbe vard\xc5\xb3.\xe2\x80\x9c'